b'\n_START_ARTICLE_\nBloc National\n_START_PARAGRAPH_\nBloc National (\xe2\x80\x9dKansallinen blokki\xe2\x80\x9d) oli Ranskassa ensimm\xc3\xa4isen maailmansodan j\xc3\xa4lkeen syntynyt oikeistopuolueiden liittouma, joka hallitsi maan parlamenttia vuosina 1919\xe2\x80\x931924. Sen johtajiin kuuluivat muun muassa presidentti Alexandre Millerand ja entinen presidentti Raymond Poincar\xc3\xa9._NEWLINE_Sotaa seuranneen kansallismielisen hengen siivitt\xc3\xa4m\xc3\xa4n\xc3\xa4 Bloc National sai marraskuun 1919 vaaleissa noin kolmen nelj\xc3\xa4sosan enemmist\xc3\xb6n parlamentin alahuoneeseen eli edustajainkamariin, mik\xc3\xa4 oli yksi oikeiston parhaista vaalituloksista kolmannen tasavallan historiassa. Parlamenttiryhm\xc3\xa4\xc3\xa4n kuului paljon sotaveteraaneja sek\xc3\xa4 konservatiivisia katolisia, jotka halusivat vahvistaa uudelleen katolisen kirkon asemaa Ranskassa. Kyseinen tavoite ei kuitenkaan toteutunut. Bloc National ajoi my\xc3\xb6s tinkim\xc3\xa4t\xc3\xb6nt\xc3\xa4 linjaa Saksan maksettavaksi m\xc3\xa4\xc3\xa4r\xc3\xa4ttyjen sotakorvausten suhteen, mik\xc3\xa4 huipentui Ruhrin miehitykseen tammikuussa 1923. Frangin arvon aleneminen synnytti kuitenkin pian Ranskassa talouskriisin, joka v\xc3\xa4hensi hallituksen suosiota. Oikeisto h\xc3\xa4visi toukokuussa 1924 parlamenttivaalit keskustan ja vasemmiston muodostamalle Cartel des Gauches -liittoumalle.'